**Seppo Vesterinen** (16. syyskuuta 1948 Lahti – 2. huhtikuuta 2020 Tammisaari) oli suomalainen yhtyemanageri, tuottaja ja erityisesti rock-musiikin asiantuntija. Parhaiten hänet muistetaan Hanoi Rocksin, The Rasmus -yhtyeen sekä HIMin managerina. 

Vesterinen kuoli 71-vuotiaana huhtikuussa 2020 pitkäaikaisen sairauden seurauksena.

Ura
---

Seppo Vesterinen opiskeli elokuvaa aluksi Pariisissa 1968 seuraavana vuonna Brysselissä. 1970-luvun alkupuolella hän teki mainos- ja lyhytelokuvia Suomi-Filmille ja kantaaottavia elokuvia Suomi-Filmin kalustolla omiin nimiinsä. Vesterisen, Atte Blomin, Kari Karmasalon ja Kati Siikarlan kaupungin ja gryndereiden harjoittamaa asuntopolitiikkaa vastaan suunnattu *Taistelu kaupungista* sai 130 000 markkaa valtion laatutukea vuonna 1972. Tuki herätti keskustelua, koska se oli kuudennes kaikesta ja lisäksi työryhmä oli saanut käyttää Yleisradion kalustoa.

Elokuvakontaktit johtivat Vesterisen Helsingin juhlaviikkojen ohjelmasihteeriksi vuonna 1972. Vesterinen toi ohjelmistoon aikansa viimeisimpiä kansainvälisiä artisteja, kuten Frank Zappan, Weather Reportin ja Andrzej Wajdan *Hamletin*. Vuonna 1974 hän järjesti omana ideanaan ensimmäisen kerran Kaivopuiston konsertit, jotka aloittivat edelleen jatkuvan Helsingin puistokonserttiperinteen.

Vuonna 1980 Vesterinen ryhtyi Hanoi Rocksin manageriksi. Hän oli vaikuttunut nähtyään yhtyeen esiintyvän Tavastia-klubilla, jolle teki ohjelmistoa. Yhtye muutti ensin Ruotsiin ja sitten Englantiin. Englannin työparikseen Vesterinen otti Richard Bishopin, jonka kanssa perusti *Lick Records* -levy-yhtiön. Hanoi Rocks kuitenkin hajosi kesäkuussa 1985. Vesterinen jatkoi Andy McCoyn Cherry Bombz -yhtyeen managerina.

Vesterinen edisti myös muiden suomalaisten yhtyeiden kuten Hearthillin, Boycottin, Smackin, Sielun Veljien ja The Nights of Iguanan ulkomaanvientiä. 

1990-luvulla Vesterinen kiinnostui erilaisista teatteriproduktioista. Kun Kaapelitehdas vakiintui taiteen käyttöön, *"Merikaapelihallia"* alettiin käyttää näyttämönä, jonka ensimmäisistä suurtuotannoista Seppo Vesterinen kutsuttiin vastaamaan. Näitä suurtuotantoja olivat teatterikorkeakoulujen yhteistyöprojekti *West Side Story* ja Kari Heiskasen *Drive or Die.* Vuosina 1993–1995 Vesterinen toimi ensimmäisen Teatterikorkeakoulun esittävän taiteen tuottajakoulutuksen kurssinjohtajana.

Seuraavaksi Vesterinen pyydettiin toteuttamaan Esa-Pekka Salosen johdolla uudistettuja Helsingin juhlaviikkoja. Hän tuotti Peter Sellarsin ohjaaman *I Was Looking at the Ceiling and then I Saw the Sky* -laulunäytelmän. Vesterinen vetäytyi Mustioon maaseudun rauhaan ja kasvatti kukkia, kunnes palasi takaisin musiikki- ja rockmaailmaan. Helsingin kulttuurivuoden 2000 ohjelmistoon Vesterinen toteutti Töölönlahden taidepuutarhat.

Teatterimaailman jälkeen hän aloitti kesästä 1999 lähtien yhteistoiminnan HIM:in kanssa. Vesterinen oli toteuttamassa juuri tuona kesänä HIM:in Saksan läpimurtoa. Vuodesta 2003 lähtien hän toimi The Rasmuksen managerina.

Lähteet
-------

1. 1 2 3  Rockyhtyeiden manageri Seppo Vesterinen on kuollut *Helsingin Sanomat*.  3.4.2020. Viitattu 3.4.2020.
2. 1 2 3  Kemppainen, Jouni K: Takapiru.  *Helsingin Sanomien kuukausiliite*, toukokuu 2000.
3. ↑  Uusi elokuva lupaa hyvää tulevaisuutta.  *Helsingin Sanomat*, 25.5.1972.
4. 1 2  Järvenpää, Eeva: Kertomuksia keskustan kortteleista | Takahuone täynnä rockin historiaa *Helsingin Sanomat*.  24.8.2008. Viitattu 12.4.2020.
5. ↑  Nordberg, Leo: Elokuvien laatutuki pitäisi jakaa etukäteen.  *Helsingin Sanomat*, 20.8.1972.
6. 1 2 3  Vuori, Suna: Tuottaja tuo kaaokseen järjestystä.  *Helsingin Sanomat*, 6.11.1996.
7. ↑  Fagerlund, Markku: Hanoi Rocks repesi kahtia.  *Helsingin Sanomat*, 18.6.1985.
8. ↑  Fagerlund, Markku: Cherry Bombzista tulee suositumpi kuin Hanoista.  *Helsingin Sanomat*, 13.7.1985.
9. ↑  Mattila, Ilkka: Hearthill löysi maata jalkojen alta.  *Helsingin Sanomat*, 12.3.1991.
10. ↑  Mattila, Ilkka: Boycott Kaliforniaan levyntekoon.  *Helsingin Sanomat*, 12.5.1990.
11. 1 2  Flinkkilä, Janne: Seppo Vesterinen in memoriam *Music Finland*. Viitattu 12.4.2020. (englanniksi)
12. ↑  Moring, Kirsikka: West Side Story tuli, voitti ja lähti – Kaapelitehdas jäi.  *Helsingin Sanomat*, 15.3.1992.
13. 1 2  Seppo Vesterinen:
Kukkaismanageri HIM:in takana..  *City*, 3.3.2000.
14. ↑  Jokelainen, Jarkko: Tausta | Paljon muutakin kuin manageri *Helsingin Sanomat*.  18.11.2005. Viitattu 12.4.2020.

  


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansalliset | 
* Suomi (KANTO)

 |
|  |
| Taiteenala | 
* MusicBrainz

 |

 |